《醉后苦热狂吟》
宋代·姜特立

休说唐装与晋装，一丝不挂谩风狂。登枝解衵不快意，脱帽露顶犹寻常。

我生惮暑老益甚，束缚冠屦如以桎梏置我旁。安得天风吹上雪山顶，凭陵大叫呼彼苍。

下臣尘世热欲死，愿借三冬塞空之白雪，十月陨物之繁霜。

阴崖已冻裂复裂，草木禽兽颠且僵。此时天上天下无暑气，姜子夜半独立方清凉。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。